**Ministru kabineta noteikumu projekta „Pašvaldību, komersantu un māju ceļu pievienošanas valsts autoceļiem noteikumi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Pašvaldību, komersantu un māju ceļu pievienošanas valsts autoceļiem noteikumi” mērķis ir novērst situāciju, ka visos gadījumos, kad nepieciešams veidot ceļa pievienojumu valsts autoceļam, izstrādājams detālplānojums, kā arī aktualizēt tiesību normas atbilstoši satiksmes drošības prasībām un piemērojamajiem standartiem.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par autoceļiem” 19. panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts “Pašvaldību, komersantu un māju ceļu pievienošanas valsts autoceļiem noteikumi” (turpmāk – noteikumu projekts) nosaka kārtību, kādā pašvaldību, komersantu un māju ceļus (turpmāk – ceļi) pievieno valsts autoceļiem.  Likuma “Par autoceļiem” 19. pants noteic, ka autoceļa pievienošanai nepieciešama autoceļa īpašnieka atļauja un autoceļa pievienošana citam autoceļam nedrīkst apdraudēt satiksmes drošību, līdz ar to noteikumu projekts nosaka, kādos gadījumos pieļaujama pievienošanās valsts autoceļam.  Kopš 2008. gada, kad tika pieņemti Ministru kabineta 2008. gada 7. jūlija noteikumi Nr. 505 “Noteikumi par pašvaldību, komersantu un māju ceļu pievienošanu valsts autoceļiem” (turpmāk – MK noteikumi Nr. 505), ir izveidojusies prakse, mainījusies terminoloģija, kā arī dažas tiesību normas kļuvušas nevajadzīgas, kas nosaka nepieciešamību precizēt spēkā esošos noteikumus.  Šobrīd spēkā esošie MK noteikumi Nr. 505 nosaka, ka visos gadījumos, kad nepieciešams veidot ceļa pievienojumu valsts autoceļam, izstrādājams detālplānojums. Līdz ar to pretēji Teritorijas attīstības plānošanas likumā noteiktajam par detālplānojuma izstrādes mērķi kļūst ceļa pievienojuma plānošana valsts autoceļam, nevis lai noteiktu prasības konkrētu zemes vienību izmantošanai, apbūves parametriem, kā arī precizētu zemes vienību robežas un aprobežojumus. Tādējādi veidojas situācija, ka privātpersonai vai pašvaldībai jāizstrādā detālplānojums tikai tāpēc, ka jāpieslēdzas valsts autoceļam.  Kopš MK noteikumu Nr. 505 spēkā stāšanās ir būtiski mainījies teritorijas attīstības plānošanas un būvniecības procesa normatīvais regulējums, līdz ar to MK noteikumos Nr. 505 ietvertās prasības, kas saistītas ar detālplānojumu izstrādi, atsevišķos gadījumos nonāk pretrunā ar normatīvajos aktos noteiktajām teritorijas plānošanas prasībām un būtību.  2018. gada 30. oktobrī tika pieņemti grozījumi Ministru kabineta 2014. gada 14. oktobra noteikumos Nr. 628 “Noteikumi par pašvaldību teritorijas attīstības plānošanas dokumentiem” (turpmāk – MK noteikumi Nr. 628), kas noteica, ka, izstrādājot pašvaldību teritorijas attīstības plānošanas dokumentus, tajos jānorāda valsts autoceļu pievienojumu vietas.  Atbilstoši MK noteikumu Nr. 628 39.3. apakšpunktam, detālplānojumu izstrādā gadījumos, ja augstāka līmeņa teritorijas attīstības plānošanas dokumentā nav paredzēta piekļuve valsts autoceļam.  Līdz ar to noteikumu projekts paredz normas, ka no jauna pievienoties valsts autoceļam var gadījumos, ja piekļuves iespējas ir atrisinātas teritorijas attīstības plānošanas dokumentos. Šāda regulējuma nepieciešamību nosaka tas, ka pievienoties valsts autoceļam nepieciešams ne tikai vienam zemes īpašumam, bet lielākām teritorijām, vairākiem īpašumiem, jo katrs pievienojums autoceļam rada iespējamību ceļu satiksmes negadījumam.  Prasība pēc atbilstības teritorijas attīstības plānošanas dokumentiem noteikumu projektā ietverta, lai pie valsts autoceļa esošajos nekustamajos īpašumos tiktu nodrošināti kompleksi transporta infrastruktūras risinājumi, tādējādi kompleksi izvērtējot vislabākos variantus plašākas teritorijas nodrošināšanai ar piekļuvi pie valsts autoceļa, nevis paredzot pievienojumu autoceļam katrā nekustamajā īpašumā, kas atrodas pie valsts autoceļa, kas tādējādi varētu būtiski pasliktināt satiksmes drošību.  Gadījumā, ja MK noteikumi Nr. 628 neparedz pašvaldības teritorijas attīstības plānošanas dokumentu izstrādi, valsts akciju sabiedrībai “Latvijas Valsts ceļi” lēmuma pieņemšanai par jauna ceļa pievienojuma izveidošanu vai esoša pievienojuma pārbūvi iepriekš minētais dokuments nav nepieciešams.  Likuma “Par autoceļiem” 19. panta otrā daļa noteic, ka autoceļa pievienošana citam autoceļam nedrīkst apdraudēt satiksmes drošību.  Izbūvējot pievienojumu jeb vienlīmeņa ceļa mezglu, jānodrošina redzamības attālums, kā arī jāierobežo braukšanas ātrums, jo jārēķinās ar situāciju, ka, izbraucot uz autoceļa, notiek satiksmes plūsmas sadalīšanās vai sakļaušanās un krustošanās, kas rada iespējamību ceļu satiksmes negadījumam.  Saskaņā ar statistikas datiem, vidēji Eiropā aptuveni 40 % no visiem ceļu satiksmes negadījumiem, kuros transportlīdzekļa vadītāji gūst traumas, notiek vienlīmeņa ceļu mezglos. Standarta LVS 190-3 “Ceļu projektēšanas noteikumi. 3. daļa: Vienlīmeņa ceļu mezgli” 4.1.7. apakšpunkts noteic, ka ceļa mezgls (ceļa pievienojums) negatīvi ietekmē satiksmes norisi uz galvenā ceļa. Ievērojot minēto, blakus ceļu mezgliem jābūt iespējami lielā attālumā vienam no otra.  No plānošanas viedokļa pieļaujamais attālums starp ceļu mezgliem ir atkarīgs no savienoto ceļu funkcijas, satiksmes kvalitātes un virzienu rādītāju un citu ceļa zīmju izvietošanas iespējām. Ceļu mezgla robežās nav pieļaujams paredzēt pievienojumus uz blakus teritorijām. Minētā standarta 5.6. apakšpunkts noteic, ka ikviens pievienojums traucē un apdraud satiksmi, tādēļ ārpus apdzīvotām vietām uz ceļiem pievienojumu daudzums pēc iespējas jāierobežo.  Iepriekš minēto iemeslu dēļ noteikumu projekts paredz, ka jauna pievienojuma izbūves gadījumā vai esoša pievienojuma pārbūves gadījumā nepieciešams izstrādāt ceļu drošības audita atzinumu un sertificēta būvinženiera sagatavotu ceļa pievienojuma izvērtējumu.  Vienlaikus projektā precizētas pievienojumu kategorijas atbilstoši piemērojamo standartu kritērijiem. Pievienojumu kategoriju precizēšana nekādi neietekmē nekustamo īpašumu īpašnieku tiesības un pienākumus, kā arī neuzliek īpašniekam pienākumu pārbūvēt reģistrētu pievienojumu.  Lai izvairītos no situācijas, ka persona, kura vēlas veidot jaunu vai pārbūvēt esošu ceļa pievienojumu, sagatavo noteikumu projekta 13. punktā noteiktos dokumentus, bet izrādās, ka vēlamajā vietā ceļa pievienojumu izveidot nav iespējams, tad noteikumu projekta 12. punktā paredzēta iespēja vērsties valsts akciju sabiedrības ”Latvijas valsts ceļi” attiecīgajā reģiona nodaļā un saņemt vēlamās ceļa pievienojuma vietas sākotnēju izvērtējumu, kā arī gadījumā, ja vēlamā pievienojuma vieta neatbilst satiksmes drošības prasībām vai tehniskiem radītājiem, saņemt konsultācijas vai ieteikumus citas piemērotas vietas izvēlē.  Ņemot vērā, ka nepieciešamo grozījumu apjoms pārsniedz pusi no spēkā esošo MK noteikumu Nr. 505 normu apjoma, saskaņā ar Ministru kabineta 2009. gada 3. februāra noteikumu Nr. 108 „Normatīvo aktu projektu sagatavošanas noteikumi” 140. punktu, ir sagatavots jauns Ministru kabineta noteikumu projekts.  Ar projekta spēkā stāšanās brīdi spēku zaudēs MK noteikumi Nr. 505. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS „Latvijas Valsts ceļi”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, personas, kuras vēlas izveidot jaunu ceļa pievienojumu vai pārbūvēt esošu ceļu pievienojumu. |
| 2. | Tiesiskā regulējuma ietekme uz tautsaimniecību un administratīvo slogu | Tiek samazināts administratīvais slogs pašvaldībām, komersantiem un nekustamo īpašumu īpašniekiem, jo nebūs nepieciešams visos pievienojuma izveidošanas vai pārbūves gadījumos izstrādāt detālplānojumu.  Administratīvais slogs palielināsies personai, kura vēlēsies veidot jaunu pievienojumu vai pārbūvēt esošu pievienojumu, jo par saviem līdzekļiem būs jāpasūtina ceļu drošības audita veikšana. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Grozījumi Ministru kabineta 2008. gada 25. novembra noteikumu Nr. 972 “Ceļu drošības audita noteikumi” 7. punktā – precizēt, kādos gadījumos nepieciešams veikt ceļu drošības auditu. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | 2019. gada 7. maijā projekts publicēts Satiksmes ministrijas mājas lapā sadaļā „Izstrādē esošie attīstības plānošanas dokumenti un tiesību akti ”  <http://www.sam.gov.lv/sm/content/?cat=553> |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VAS „Latvijas Valsts ceļi”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāra p. i. Dž. Innusa